钦定古今图书集成/方舆汇编/职方典/第1397卷 > 《平北三大功记》张翀
## 钦定古今图书集成/方舆汇编/职方典/第1397卷 > 《平北三大功记》张翀

广西之寇，在桂林、苍梧，则有古田、府江为最；在柳庆
之间，则有怀远八寨，北三为最。古田、府江、怀远诸贼，
先是都御史、巡抚殷公暨华溪郭公次第平之矣，惟
北三八寨全今未平，疮痍末起，加以蛮性变诈，巢穴
险阻，当事者慎重之也。万历五年，小江吴公适开府
广右，讦谟胜算，武纬文经，乃檄地方诸执事者曰：“惟
广右僻在南疆，猺蛮为害，梗化久矣。其议所宜先加
兵者。”执事议曰：“今之寇，莫忧于八寨、北三。其八寨业
已招抚，徐观其后。而北三者则跳梁已极，且立赤帜
于诸蛮之间。使北三不惩则诸蛮不慑，诸蛮不慑则
八寨之抚不坚。宜先加兵，无愈于此者。”吴公曰：“善。”会
柳、庆守巡各以迁职去，公遂檄永宁兵宪吴君善来经略其事焉。吴君行，公戒之曰：“兵贵潜机，使敌莫测。
近而示之远者，法也。君其先声指《咘咳》河池乎？”吴君
曰：“敬闻命矣。”公遂征兵于各州土司，会守巡该道陈
君俊、尹君校，各次第抵任。二君素沉几谙练，加以受
成于公，而又合谋于吴君，其猷益壮矣。乃以右江参
将倪君中化，统柳庆诸兵，而迁来三哨，则属之永宁
参将王君瑞焉。兵果先后便道，故为声影于河池咘
咳之间，贼不之疑也。不数日，则兵趋北，三诸贼以为
从天而坠，已不及掩耳矣。兵进凡三十日，克破巢寨
一百有奇，擒斩四千八百名颗，而俘获贼属视擒斩
倍之，牛马器械视俘获又倍之。自广右用兵以来，神
速称“快，未之有也。公又疆理土田，分兵屯种，益为善
后计。凡八寨以南，河池以西，靡不联络待命，恐恐焉
不保旦暮。岂有纵横出没如昔者态耶？”绩上，上嘉之，
晋公大司徒。郡中乡大夫及父老子弟各置酒为地
方庆，且诣守巡使君请记。使君转以属仆。嗟乎，翀！胡
能为公记耶？昔石汀殷公平古田，仆书于桂林。华溪
郭公平府江，仆书于苍梧。今桂林、苍梧之间，颂二公
之功者，尚浮于仆之文，是其文不足，而其功常有馀
也。况公之北三，又事倍于古田、府江，而他日颂公之
功者，岂不益浮于桂林、苍梧耶？卉服椎髻，鸟语狼心，
不示其威，则不惮也。平祸定乱，昭德垂信，不假诸勒，
则不传也。南山之石，玉屏“仙变，风雨不来，千载一日。
此非公之碑，如有待耶？”于是父老子弟争趋而磨，悬
崖而书，诸峒猺獞，莫不相率来视，以手加额曰：“南蛮
何敢反乎？何敢反乎？”张翀闻之，乃从前数广西之寇，
几已殆尽，遂援笔为记。